[pic] | KOMISIJA EVROPSKIH SKUPNOSTI |

Bruselj, 22.7.2009

COM(2009) 377 konč.

2009/0103 (CNS)

Predlog

UREDBA SVETA

o razveljavitvi določenih zastarelih aktov Sveta s področja skupne kmetijske politike

OBRAZLOŽITVENI MEMORANDUM

Številni akti, ki so bili sprejeti v zadnjih desetletjih, so postali brezpredmetni, vendar formalno še vedno veljajo. Zastareli so postali zaradi svoje začasne narave, ali ker so njihovo vsebino povzeli poznejši akti. Številni akti, povezani s pristopom novih držav članic, so po pristopu teh držav postali zastareli. Evropski parlament, Svet in Komisija so se v medinstitucionalnem sporazumu o boljši pripravi zakonodaje dogovorili, da je treba pravo Skupnosti posodobiti in strniti z razveljavitvijo aktov, ki se ne uporabljajo več[1]. Akte, ki nimajo več nadaljnjega pomena, je zaradi izboljšanja preglednosti in gotovosti prava Skupnosti treba umakniti iz ‚ acquis communautaire ‘.

Komisija je že večkrat, delno z običajnimi postopki za razveljavitev delno pa z razglasitvijo zadevnih aktov Komisije za zastarele, iz pravnega reda umaknila zastarelo zakonodajo. Nazadnje je Komisija za zastarele razglasila približno 250 aktov s področja kmetijstva[2]. Komisija je v sporočilu „Poenostavljena SKP za Evropo – uspeh za vse“ z dne 18. marca 2009 potrdila svoj namen počistiti kmetijske predpise[3]. Ta predlog je predviden v tekočem programu poenostavitve, sprejetem v okviru izvajanja strategije Komisije za poenostavitev zakonodajnega okolja, kot je bil nedavno dopolnjen – dokument COM (2008) 712, Priloga 2 k Zakonodajnemu in delovnemu programu Komisije za leto 2009.

Komisija je opredelila vrsto aktov Sveta, povezanih s skupno kmetijsko politiko, ki so postali brezpredmetni. Komisija nima pristojnosti, da bi akte Sveta razglasila za zastarele. V interesu pravne gotovosti Komisija predlaga, da Svet akte, naštete v tem predlogu, razveljavi.

2009/0103 (CNS)

Predlog

UREDBA SVETA

o razveljavitvi določenih zastarelih aktov Sveta s področja skupne kmetijske politike

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti členov 36 in 37 Pogodbe,

ob upoštevanju predloga Komisije[4],

ob upoštevanju mnenja Evropskega parlamenta[5],

ob upoštevanju naslednjega:

(1) Izboljšanje preglednosti prava Skupnosti je bistveni del strategije za boljše oblikovanje pravnih aktov, ki jo izvajajo institucije Skupnosti. Zato je primerno iz veljavne zakonodaje umakniti tiste akte, ki nimajo več nobenega pravega učinka.

(2) Naslednje uredbe in odločba, povezane s skupno kmetijsko politiko, so zastarele, vendar formalno še vedno veljajo:

- Uredba Sveta (EGS) št. 2602/69 z dne 18. decembra 1969 o ohranitvi postopka Upravljalnega odbora[6]. Navedena uredba je postala brezpredmetna, saj so njeno vsebino povzeli poznejši akti;

- Uredba Sveta (EGS) št. 922/72 z dne 2. maja 1972 o določitvi splošnih pravil za dodeljevanje pomoči v zvezi s sviloprejkami za gojitveno leto 1972/73[7]. Navedena uredba je postala brezpredmetna, saj zajema le leti 1972 in 1973;

- Uredba Sveta (EGS) št. 3570/90 z dne 4. decembra 1990 o odstopanjih v zvezi s kmetijskimi statističnimi raziskovanji v Nemčiji glede na združitev Nemčije[8]. Navedena uredba je brezpredmetna, ker je bila namenjena uporabi v prehodnem obdobju po nemški združitvi;

- Uredba Sveta (ES) št. 2611/95 z dne 25. oktobra 1995 o možnosti dodelitve nacionalne pomoči za nadomestilo izgub kmetijskih dohodkov, povzročenih z monetarnimi spremembami v drugih državah članicah[9]. Navedena uredba je brezpredmetna, ker je zadevala možnosti dodelitve triletne pomoči, ki jo je bilo treba priglasiti pred 30. junijem 1996;

- Uredba Sveta (ES) št. 1107/2007 z dne 26. septembra 2007 o odstopanju od Uredbe (ES) št. 1782/2003 o skupnih pravilih za sheme neposrednih podpor v okviru skupne kmetijske politike in o uvedbi nekaterih shem podpor za kmete glede prahe za leto 2008[10]. Navedena uredba je postala brezpredmetna, saj zajema le leto 2008.

- Odločba Sveta 85/360/EGS z dne 16. julija 1985 o prestrukturiranju sistema kmetijskih statističnih raziskovanj v Grčiji[11]. Navedena odločba je postala brezpredmetna, saj zajema le obdobje med 1986 in 1996.

(3) Zaradi pravne varnosti in jasnosti je treba zastarele uredbe in odločbo razveljaviti –

SPREJEL NASLEDNJO UREDBO:

Člen 1

Uredbe (EGS) št. 2602/69, (EGS) št. 922/72, (EGS) št. 3570/90, (ES) št. 2611/95 in (ES) št. 1107/2007 ter Odločba 85/360/EGS se razveljavijo.

Člen 2

Ta uredba začne veljati tretji dan po objavi v Uradnem listu Evropske unije .

Uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik[pic][pic][pic][pic][pic][pic][pic][pic][pic][pic][pic][pic]

[1] UL C 321, 31.12.2003, str. 1.

[2] UL C 30, 6.2.2009, str. 18.

[3] COM(2009) 128 konč. z dne 18.3.2009.

[4] UL C , , str. .

[5] UL C , , str. .

[6] UL L 324, 27.12.1969, str. 23.

[7] UL L 106, 5.5.1972, str. 1.

[8] UL L 353, 17.12.1990, str. 8.

[9] UL L 268, 10.11.1995, str. 3.

[10] UL L 253, 28.9.2007, str. 1.

[11] UL L 191, 23.7.1985, str. 53.